Este divendres es presenta FeSport 2018, el cap de setmana esportiu de Carcaixent
01 de Marzo de 2018

Carcaixent

Este divendres es presenta a l’Auditori de les Dominiques la segona edició de FeSport, el cap de setmana amb activitats esportives i divulgatives que tindrà lloc el 20, 21 i 22 d’abril a Carcaixent. La presentació dels cartells i vídeo promocional donaran el tret d’eixida a esta iniciativa en què ja han confirmat que participaran 20 associacions, particulars i entitats públiques i privades de la localitat. Una de les principals novetats de FeSport 2018 és la celebració, el diumenge 22 d’abril, d’una Marxa de la Dona amb un recorregut de poc més de 4km per diferents carrers de Carcaixent, que es completarà amb animació i activitats dirigides al Passeig durant tot el matí.

Una altra de les apostes noves d’esta segona edició és el FeSport Inclusiu, una iniciativa impulsada des de l’Àrea de Benestar Social, en col·laboració amb algunes de les entitats participants en FeSport (Club Fitness Carcaixent, Club de Wing Chun, ‎KungFu Garra d'Àguila, Escoles Esportives Municipals i Futsacar) i la Regidoria d’Esports, amb l’objectiu de posar la pràctica esportiva a l’abast de tota la població. Així, durant el cap de setmana tindran lloc diverses activitats per a persones amb diversitat funcional i exhibicions esportives per mostrar el treball que, durant tot l’any, este col·lectiu està realitzant en els diferents clubs i entitats de la localitat.

FeSport comptarà amb un intens programa que, per ara, inclou més de 50 activitats esportives, exhibicions i tallers, amb l’objectiu de donar a conéixer a la població les activitats esportives que des de les diferents entitats s'organitzen al llarg de la temporada a Carcaixent. El programa es completarà amb estands ubicats a les pistes de la FEVE, on s’oferirà informació sobre les activitats que els clubs i les associacions participants porten a terme de forma habitual.

Segons ha explicat Vicent Albelda, regidor d’Esports, FeSport és una iniciativa molt ambiciosa que demostra el potencial que té hui per hui l’esport a Carcaixent. És per això que, vist l’èxit de la passada edició en què hi hagué més de 800 participants, s’ha decidit continuar apostant pel projecte. Així, el regidor ha volgut agrair tant a l’organització com a les entitats participants tot el treball que ja s’ha realitzat, i és que, "gràcies a la implicació desinteressada de l’esport carcaixentí, s’està donant forma a un programa molt atractiu que estem convençuts que servirà per apropar els beneficis de la pràctica esportiva a una part important de la ciutadania i donar-los a conéixer tot el potencial que té l’esport a la nostra ciutat”. Vicent Albelda també ha animat a assistir a l’acte de presentació este divendres, a les 19.30 hores, en l’Auditori de les Dominiques, "per tal d’obrir boca del que, sense dubte, serà un intens cap de setmana”.